Die Peugeot 108 het egter ABS én ses lugsakke. Ses! Ek weet nie waar hulle almal gesit het in so klein buksie nie. Die ontwerp van die 108 is oulik. Die voorkant is vir my meer volwasse as die spelerige agterkant. Die kantprofiel lyk baie soos sy voorganger. Vier deure en wiele, en ŉ wit buksie in die middel.
Die binneruim voel nie so klein soos ŉ mens sou dink nie. Die paneelbord is oulik, maar pas nie noodwendig vir my by die mooi voorkant se ontwerptaal nie. Maar – en dit is een van die groot pluspunte vir die Peugeot – die sitplekke is van ŉ fantastiese gehalte. Ek is nie lig in die broek nie en die 108 se sitplekke bied puik steun en gevoel – iets wat sy goedkoper mededingers beslis nie regkry nie. Die 108 het ŉ lekker inligtingstelsel wat CarPlay en Android Auto bied sowel as Bluetooth. Die klankgehalte is indrukwekkend vir so klein tjor.
Die enjin is waaroor ek en my kollegas hierdie kant toe en daardie kant toe gepraat het. Ek het van die vrouens in die nuuskantoor ingespan om hul opinie te gee. Die inhoudsredakteur ry self ŉ groot Mazda-bakkie. Sy was aanvanklik in haar skik met die ratse grootte van die tjor – maar het later na die krag van haar groot diesel-bakkie verlang. Die nuusredakteur ry self ŉ Polo en sy was heel in haar noppies met die enjin – maar die grootte van die tjor is ŉ probleem vir enige iemand wat dink aan ŉ gesin. Toe vra ek vir een van die jonger joernaliste om te kyk. Sy sê toe ook die ontwerp is oulik, maar die enjin kom nie die mas op nie. Ek sal wel byvoeg dat die koppelaar en versneller se kalibrasie baie goed is. Die 108 trek weg en wissel lieflik ratte sonder ŉ geruk en pluk.
Ek gaan ry toe weer en kom agter die lugreëling het ŉ tamaai uitwerking op die enjin. As die pomp aankom dan ruk die motor sommer daarvan. Die ander ding is dat hulle nie die 108 hard genoeg ry nie. Daar is liggies wat vir ŉ mens wys wanneer om ratte te wissel. As jy daai liggies volg, gaan jy nooit êrens kom nie. Ek vat toe die inhoudsredakteur en wys haar – die krag lê heel bó in die toerestrek, en dít gepaard met lang ratverhoudings stel die 108 in staat om 110 km/h in tweede rat te doen! Ja, geen mens sal hul eie 108 só ry nie, maar sy enjin trek lekker sterk hier by 70 km/h in tweede.
Die ritgehalte is heel in die kol vir dié grootte buksie. Die padhouvermoë is ook beter as sy goedkoper mededingers, want die 108 het behoorlike grootte wiele op.
Die Ford Figo is wel die duurste maar dit lyk na die beste waarde vir geld as mens die enjin se kraglewering en die diensplan in ag neem.